钦定古今图书集成/方舆汇编/职方典/第1155卷 > 《襄州遍学寺禅院碑跋》前人
## 钦定古今图书集成/方舆汇编/职方典/第1155卷 > 《襄州遍学寺禅院碑跋》前人

《襄州遍学寺禅院碑》黄门侍郎修国史韦承庆撰，太
子少詹事锺绍京书，开元二年立。其文云：“襄州人将
仕郎阮弘静与其属人建遍学寺禅院，故立此碑。”承
庆有辞学，张易之败时，承庆以附托待罪，众推令草
赦书，承庆援笔而成，众壮之。绍京景龙中以苑总监
从讨韦氏有功，惟嗜书，家藏王羲之、献之、褚遂良书
至数十百卷，以善书直凤阁。武后时榜诸宫殿明堂
及铭九鼎，皆绍京书也。其字画妍媚，遒劲有法，诚少
与为比。然今所见，特此碑尚完，尤为可爱也。“遍学寺”，
于宇文周为常乐寺，于今为开元寺。